<classify> MAHAKAMA Kuu Kitengo cha Makosa ya Rushwa na Uhujumu Uchumi maarufu Mahakama ya Mafisadi, imeelezwa namna Waziri wa zamani wa Serikali ya Awamu ya Tatu, Edgar Maokola Majogo alivyomdhamini Alhaji Kilahama kukopa Dola za Marekani 500,000 kwa Kampuni ya Superior Financing Solution.Kampuni hiyo inamilikiwa na mfanyabiashara aliyetajwa na Rais John Magufuli kuiibia serikali Sh milioni saba kila dakika na washitakiwa wenzake ni Alloycious Gonzaga na Isaack Kasanga.Shahidi wa kwanza katika kesi hiyo, Dimon Mwakababu ambaye pia ni Mkuu wa Taasisi ya Kuzuia na Kupambana na Rushwa Takukuru Wilaya ya Pangani mkoani Tanga, alidai hayo jana mbele ya Jaji Lilian Mashaka wakati akichambua fomu za mikopo za kampuni hiyo.Akiongozwa na Wakili wa Serikali Mwandamizi, Christopher Msigwa, Mwakababu alidai Novemba 19,2014 Kilahama aliomba mkopo wa Dola za Marekani 500,000 kwenye kampuni hiyo.Alidai muda wa mkopo huo, ulikuwa wa mwaka mmoja na kwamba riba yake ni asilimia 30.Alidai fomu ya kuomba mkopo ya kampuni hiyo iliambatanishwa na ripoti ya tathmini ya nyumba ya Majogo iliyopo Msasani Peninsula wilayani Kinondoni jijini Dar es Salaam, yenye thamani ya Sh 1,580,000,000.Shahidi huyo alidai Dola za Marekani 375,750 ziliingizwa kwenye akaunti ya Majogo, ambaye aliwahi kuwa Waziri wa Nishati na Madini na Waziri wa Ulinzi na Jeshi la Kujenga Taifa JKT.Alidai kuwa katika fomu hiyo, hakukuonesha taarifa yoyote kama mkopo huo ulilipwa au la. Shahidi huyo alidai Desemba 11,2013 Valentine Rutakyamirwa alikopa Sh milioni 30 kwa kampuni ya Superior Financing Solution, ambapo masharti ya mkopo huo ni kurejesha ndani ya mwezi mmoja na riba ya asilimia 30.Mwakababu alidai kampuni hiyo ilitoa mkopo kwa Abdul Tuli Septemba 27,2012 wa Sh milioni 17.5 kwa makubaliano ya kulipa kwa siku 45 kwa riba ya asilimia 30.Alidai fomu hiyo iliambatanishwa na nyaraka zinazohusu kupunguza riba ya Sh milioni moja na nakala ya Kitambulisho cha Taifa.Pia alidai Agosti 4, 2014 James Masanja alikopa Sh milioni 3.3 kwa kampuni hiyo,ambapo muda wa mkopo ni miezi miwili na riba ni asilimia 30.Katika fomu hii kumeambatanishwa nyaraka ya uthibitisho ya Kampuni ya Superior Financing Solution ya mauzo ya gari aina ya Noah na mnunuzi wa gari hilo ni Moshi Kembo kwa shilingi milioni nane Desemba 12,2014.Pia kuna nyaraka inayohusu ukaguzi wa gari hilo ambaye mmiliki wake ni James Masanja, alidai Mwakababu.Shahidi huyo alidai kampuni hiyo ilitoa mkopo kwa Joha Kilabuka wa Sh milioni 5.5 Julai 5, 2013 kwa riba ya asilimia 30 na kueleza kwamba amepokea dhahabu ambayo aliweka kama dhamana ikiwa salama.Washitakiwa wanakabiliwa na mashitaka 45 ambayo ni kula njama kutenda kosa kosa moja, kughushi 12, kuwasilisha nyaraka za uongo tisa, kushindwa kulipa kodi na utakatishaji fedha mashitaka 30.Inadaiwa kati ya Machi 2, 2010 na Aprili 26, 2016 katika maeneo tofauti ndani ya Jiji la Dar es Salaam, washitakiwa hao walikula njama kwa kugushi, kukwepa kulipa kodi na kutakatisha fedha.  <topic>: KITAIFA 